เดินหน้าโครงการติดตั้งกำแพงคอนกรีต หุ้มยางพาราธรรมชาติ ลดปัญหาการเกิดอุบัติเหตุ บนท้องถนนระยะยาว
นายปฐม เฉลยวาเรศ อธิบดีกรมทางหลวงชนบท เปิดเผยถึงความคืบหน้าการดำเนิน โครงการก่อสร้างกำแพงคอนกรีตหุ้มยางพาราธรรมชาติ หรือ RFB (Rubber Fender Barrier)ว่า ปัจจุบันกรมทางหลวงชนบท ได้ดำเนินการเปิดเวทีการมีส่วนร่วมภาคประชาชน โครงการติดตั้งกำแพงคอนกรีตหุ้มยางพาราธรรมชาติ ในหลายพื้นที่ โดยเชิญผู้นำชุมชน ผู้มีส่วนได้ส่วนเสีย และประชาชนในพื้นที่สายทาง ร่วมแสดงความคิดเห็น เพื่อให้การดำเนินงานเกิดประสิทธิภาพสูงสุด และสร้างความมั่นใจว่าเมื่อโครงการแล้วเสร็จสมบูรณ์ จะช่วยลดอุบัติเหตุ เพิ่มความปลอดภัยในการเดินทางให้แก่ประชาชนผู้ใช้เส้นทางและประชาชนในพื้นที่ต่างๆได้อย่างมีประสิทธิภาพ ทั้งนี้พบว่าพฤติกรรมของผู้ขับขี่ที่ไม่ปฏิบัติตามเครื่องหมายจราจร อาทิ การเลี้ยวหรือการกลับรถทับเส้นเกาะกลางในบริเวณจุดเสี่ยง ทำให้เกิดอุบัติเหตุขึ้นหลายกรณี มีทั้งผู้บาดเจ็บและเสียชีวิตเป็นจำนวนมาก การขยายตัวของชุมชนเมืองอย่างต่อเนื่องในสายทางหลวงชนบทหลายแห่ง ทำให้มีปริมาณการจราจรเพิ่มสูงขึ้นอย่างรวดเร็ว พร้อมทั้งเชื่อมั่นว่าการติดตั้งกำแพงคอนกรีตหุ้มยางพาราธรรมชาติ (RFB) เป็นไปด้วยความเรียบร้อย ลดผลกระทบต่อประชาชนผู้ใช้เส้นทาง และให้ประชาชนผู้ใช้เส้นทางได้รับความปลอดภัยในระยะยาว